Title: Ministerstvo vnútra Slovenskej republiky
Author: Sekcia verejnej spravy
Company: MV SR

2

Záverečná správa
 o príprave a priebehu referenda, vrátane vyčíslenia nákladov 
na  prípravu a vykonanie
___________________________________________________________________________

I

	Prezident Slovenskej republiky na základe petície občanov prijatej 8. augusta 2000 vyhlásil, podľa čl. 95 a čl. 102 ods. 1 písm. m)  Ústavy Slovenskej republiky a podľa § 2 zákona Národnej rady  Slovenskej republiky  č. 564/1992 Zb. o spôsobe vykonania referenda v znení neskorších predpisov, rozhodnutím z 5. septembra  2000 č. 268/2000 Z.z. referendum, v ktorom mali oprávnení občania rozhodnúť o otázke:

“Ste za to, aby sa Národná rada Slovenskej republiky uzniesla na ústavnom zákone: Volebné obdobie Národnej rady Slovenskej republiky zvolenej v roku 1998 sa skončí dňom volieb do Národnej rady Slovenskej republiky, ktoré sa vykonajú do 150 dní odo dňa vyhlásenia výsledkov referenda?”.

	Citovaným rozhodnutím určil prezident Slovenskej republiky, že sa referendum vykoná v sobotu 11. novembra 2000.

	Na základe rozhodnutia o vyhlásení referenda predložil minister vnútra Slovenskej republiky 14. septembra 2000 vláde Slovenskej republiky Návrh organizačno-technického zabezpečenia referenda po štátnej línii.

	Vláda Slovenskej republiky uznesením z 20. septembra 2000 č. 740 
-	schválila harmonogram organizačno-technického zabezpečenia referenda po štátnej línii,
-	zriadila Koordinačnú komisiu vlády Slovenskej republiky  na zabezpečenie referenda po štátnej línii,

-	uložila ministerke financií, ministrom, predsedovi Štatistického úradu Slovenskej republiky, prednostom krajských úradov a okresných úradov zabezpečiť vo svojej pôsobnosti plnenie úloh vyplývajúcich z harmonogramu organizačno-technického zabezpečenia referenda po štátnej línii,

-	ministerke financií  uvoľniť z kapitoly Všeobecnej pokladničnej správy finančné  prostriedky v predpokladanej výške 149 920 000 Sk, z toho pre Ministerstvo vnútra Slovenskej   republiky   129 844 000  Sk,   pre   Štatistický   úrad   Slovenskej    republiky               

19 600 000 Sk, pre Slovenský rozhlas 123 000 Sk a pre Slovenskú televíziu 353 000 Sk na krytie výdavkov spojených s prípravou a vykonaním referenda,

-	predsedovi Štatistického úradu Slovenskej republiky zabezpečiť spracovanie výsledkov hlasovania v referende,

-	ministrovi vnútra Slovenskej republiky  a predsedovi Štatistického úradu Slovenskej republiky  predložiť na rokovanie vlády záverečnú správu o príprave a priebehu referenda, vrátane vyčíslenia nákladov na prípravu a vykonanie.

	Koordináciu plnenia úloh ústredných orgánov štátnej správy  spojených s prípravou a vykonaním referenda po štátnej línii zabezpečovala vládou zriadená koordinačná komisia. Zasadnutia komisie,  jej činnosť a odborné usmernenia zabezpečovalo ministerstvo vnútra. Do funkcie predsedu komisie bol vládou určený minister vnútra. Koordinačná komisia pracovala  v súlade s vlastným harmonogramom práce. Hlavnú pozornosť venovali jej členovia – zástupcovia príslušných rezortov - plneniu úloh a riešeniu problémov na základe predložených návrhov. Na zasadnutie komisie boli prizvaní aj zástupcovia Slovenskej televízie a Slovenského rozhlasu, ktorým zákon o spôsobe vykonania referenda ukladá úlohy v spojitosti s kampaňou pred referendom. Koordinačná komisia prístupom jej členov k plneniu úloh spojených s prípravou referenda svoje poslanie splnila.

Najväčší rozsah úloh spojených so zabezpečením prípravy a vykonania referenda plnilo Ministerstvo vnútra Slovenskej republiky. V záujme jednotného a včasného plnenia úloh spojených s prípravou a vykonaním referenda vypracovalo v spolupráci so Štatistickým úradom Slovenskej republiky “Metodické pokyny – príprava a zabezpečenie referenda, spracovanie výsledkov  hlasovania v referende”. S ohľadom na viaceré novely vypracovalo ministerstvo vnútra  tiež úplné znenie zákona o spôsobe vykonania referenda s odborným komentárom. Oba materiály boli zaslané obciam, mestám a komisiám pre referendum všetkých stupňov.

	Otázke organizačno-technického zabezpečenia referenda venoval pozornosť aj Výbor pre verejnú správu Národnej rady Slovenskej republiky. Uznesením č. 189 z 21. septembra 2000 odporučil  ministrovi   vnútra vykonať   také opatrenia,   aby nebolo možné manipulovať 
s hlasovacími lístkami, tieto falšovať a dopracovať spôsob ochranných prvkov, ktoré budú chrániť zneužitie hlasovacích lístkov. Uznesením č. 192  z  3. októbra 2000 žiadal uvedený výbor národnej rady ministra vnútra zabezpečiť viacnásobnú, opätovnú ochranu hlasovacích lístkov a zápisníc, aby výsledky referenda boli čisté a nespochybniteľné. 
2
	Ministerstvo vnútra, aj s prihliadnutím na odporúčanie a žiadosť výboru pre verejnú správu národnej rady, prijalo v súvislosti s tlačou hlasovacích lístkov, hlasovacích preukazov a  zápisníc o výsledku hlasovania v referende také opatrenia technického charakteru, ktoré  minimalizovali možnosť manipulácie a súčasne  neodporovali  platnej právnej úprave.  V dostatočnom  časovom predstihu bola zabezpečená tlač nasledovných materiálov a prostredníctvom krajských a okresných úradov ich distribúcia obciam, mestám, resp. komisiám pre referendum:
| 20 000 | ks metodických pokynov,
| 400 000 | ks hlasovacích preukazov,
| 4 280 000 | ks hlasovacích lístkov,
| 23 000 | ks zápisníc okrskových komisií pre referendum,
| 20 000 | ks oznámení o čase a mieste konania referenda,
| 12 000 | ks označení miestností na hlasovanie v referende,
| 20 000 | ks úplné znenie zákona o spôsobe vykonania referenda s odborným komentárom.

	Na základe výsledkov previerky, ktorú vykonalo ministerstvo vnútra ohľadne vybavenia miestností na hlasovanie, bolo zabezpečené a dodané obciam 890 kusov štátnych znakov, 1 535 kusov štátnych vlajok, 250 kusov schránok na hlasovanie, 375 kusov prenosných schránok na hlasovanie a 340 kusov zásten. Na úschovu volebných spisov bolo zabezpečených 5 200 kusov kartónových škatúľ.
	
	Zákon o spôsobe vykonania referenda ukladá ministerstvu vnútra usmerniť aj úschovu hlasovacích lístkov a iných dokladov o hlasovaní. V súlade s tým vypracovalo “Pokyny na úschovu materiálov a ďalších písomností použitých okresnými úradmi, obcami, okresnými komisiami, okrskovými komisiami pre referendum v referende konanom 11. novembra 2000”. 	
Okrem plnenia úloh spojených s materiálnym a technickým zabezpečením bola venovaná pozornosť odbornej príprave príslušných pracovníkov miestnej štátnej správy, samosprávy, členov komisií pre referendum a členov ich odborných (sumarizačných) útvarov. Ministerstvo vnútra a štatistický úrad splnili túto úlohu v rámci odborných inštruktážnych školení, ktoré následne na svojej úrovni vykonávali aj pracovníci miestnej štátnej správy a štátnej štatistiky vo vzťahu k obciam a orgánom pre referendum. 

3
	
Osobitné odborné usmernenia zo strany ministerstva vnútra si vyžiadali mnohé dopyty starostov obcí a politických subjektov v súvislosti s vytváraním okrskových komisií pre referendum. Podľa platnej právnej úpravy tvoria tieto orgány delegovaní zástupcovia politických strán a politických hnutí, ktoré sú zastúpené v Národnej rade Slovenskej republiky  alebo v obecnom zastupiteľstve. Rôznosť výkladu úpravy vytvárania okrskových komisií pre referendum spôsobilo, že v obecných zastupiteľstvách sú zastúpené politické subjekty, ktoré kandidovali samostatne, ktoré kandidovali v rámci rôznych koalícií a prípadne ich súčasťou sú aj politické subjekty zastúpené v národnej rade. Aj keď ministerstvo vnútra problematiku v konečnom dôsledku svojim výkladom usmernilo, bude žiaduce pripraviť takú úpravu vytvárania okrskových komisií pre referendum, ktorá vylúči  rôznosť jej výkladu. 

	Na základe plnenia úloh vyplývajúcich z Rozkazu ministra vnútra, Rozkazu Prezidenta Policajného zboru, Pokynu riaditeľa Úradu hraničnej a cudzineckej polície Prezídia Policajného zboru, Pokynu veliteľa vojsk civilnej ochrany Úradu civilnej ochrany ministerstva vnútra a Rozkazu náčelníka Zboru požiarnej ochrany Úradu požiarnej ochrany ministerstva vnútra bolo zabezpečené hlasovanie v Policajnom zbore a vojskách ministerstva vnútra, v celách policajného zaistenia a hlasovanie osôb predvedených na útvary polície.  Ďalej bola zabezpečená ochrana verejného poriadku, ochrana orgánov pre referendum a objektov, kde sa nachádzali miestnosti na hlasovanie. Zabezpečené boli sprievodné vozidlá polície  na ochranu prepravy zápisníc zo sídiel okresných komisií pre referendum do sídla ústrednej komisie pre referendum. V deň konania referenda bola zabezpečená prítomnosť pracovníkov oddelení cudzineckej a pasovej služby na vykonanie lustrácie cestovných pasov na požiadanie okrskových komisií pre referendum.  Požiarnobezpečnostnú ochranu v záujme nerušnej prípravy a vykonania referenda  zabezpečili príslušníci Zboru požiarnej ochrany. 

	Úlohy spojené s prípravou a vykonaním referenda, ktoré vyplývali ministerstvu vnútra zo zákona o spôsobe vykonania referenda, ako aj z organizačno-technického zabezpečenia referenda po štátnej línii boli splnené  v plnom rozsahu a v  stanovených lehotách. 	

	V súlade s harmonogramom organizačno-technického zabezpečenia referenda vypracoval štatistický úrad projekt spracovania výsledkov hlasovania v referende a vytvoril odborné (sumarizačné)  útvary pre  okresné  komisie pre referendum a odborný (sumarizačný) 

4
útvar pre Ústrednú komisiu pre referendum Slovenskej republiky. Ich odborná, organizačná a personálna pripravenosť bola preverená v dvoch  vykonaných  skúškach. Na prípravu a spracovanie výsledkov hlasovania v referende boli použité osobné počítače radu 586 v celkovom počte 195 kusov. Programové vybavenie pre okresnú  aj republikovú úroveň spracovania zabezpečil Inštitút informatiky a štatistiky Bratislava. Prenosy údajov z odborných (sumarizačných) útvarov okresných komisií odbornému (sumarizačného) útvaru ústrednej komisie sa uskutočnili prostredníctvom detašovaných pracovísk odborného (sumarizačného) útvaru ústrednej komisie v sídlach krajských správ štatistického úradu po sieti štatistického úradu. Úlohy spojené so spracovaním výsledkov hlasovania v referende boli splnené v plnom rozsahu a v určených lehotách. 

	Vytvorenie podmienok na hlasovanie v referende pre vojakov vykonávajúcich základnú (náhradnú) vojenskú službu a vojakov v činnej službe zabezpečil rozkaz vydaný  ministrom obrany s úlohami pre náčelníka generálneho štábu, vedúceho úradu ministerstva obrany, veliteľov (náčelníkov, rektorov), úradov, ústavov a zariadení rezortu ministerstva obrany. Úlohy stanovené v organizačno-technickom zabezpečení po štátnej línii boli  ministerstvom obrany splnené v určených lehotách a bez nedostatkov.

	Splnenie úloh Ministerstva spravodlivosti Slovenskej republiky v určených lehotách nariadil a usmernil minister spravodlivosti vo svojej Úprave k organizačno-technickému zabezpečeniu referenda a generálny riaditeľ Zboru väzenskej a justičnej stráže Slovenskej republiky rozkazom o zabezpečení hlasovacieho práva obvineným osobám vo výkone väzby v referende. Úlohy rezortu ministerstva spravodlivosti – zabezpečiť hlasovanie v miestach kde sa vykonáva väzba a zabezpečiť plynulú činnosť súdov v námietkovom konaní - boli v určených lehotách splnené. Okresné súdy vo veciach zoznamov oprávnených osôb na hlasovanie v referende  nerozhodovali ani v jenom prípade.
	
Informovanosť občanov Slovenskej republiky zdržujúcich sa v cudzine o vyhlásení referenda zabezpečilo Ministerstvo zahraničných vecí Slovenskej republiky zaslaním usmernenia všetkým zastupiteľským úradom Slovenskej republiky so žiadosťou zabezpečiť vhodnou formou informovanosť v uvedenej veci. 

5

	V súlade s harmonogramom organizačno-technického zabezpečenia referenda po štátnej línii, s Príkazom ministra zdravotníctva a Metodickými pokynmi ministerstva zdravotníctva pre riaditeľov lôžkových zdravotníckych  zariadení a pre okresných a krajských 
štátnych lekárov, bolo zabezpečené hlasovanie oprávnených občanov v zdravotníckych zariadeniach a v ich častiach. V súčinnosti s krajskými, okresnými úradmi a v spolupráci s obecnými úradmi boli v zdravotníckych zariadeniach a v ich častiach zabezpečené podmienky k vytvoreniu  osobitných okrskov na hlasovanie v referende aj oprávneným občanom - pacientom.

Vytvorenie podmienok na hlasovanie v zariadeniach sociálnych služieb alebo v ich častiach, patriacich do zriaďovateľskej pôsobnosti okresných a krajských úradov, usmernilo  Ministerstvo práce, sociálnych vecí a rodiny Slovenskej republiky svojim Metodickým usmernením pre krajské a okresné úrady.  

	Úloha Ministerstva školstva Slovenskej republiky – zabezpečiť študentom možnosť hlasovať v referende vo svojom bydlisku, bola splnená na základe žiadosti ministra školstva. Obrátil sa ňou na rektorov vysokých škôl, prednostov krajských a okresných úradov, ktorí zabezpečili študentom a žiakom s právom hlasovať v referende, možnosť uplatniť toto právo v mieste ich trvalého pobytu. 

	Úlohy z organizačno-technického zabezpečenia referenda po štátnej línii pre Slovenský rozhlas a Slovenskú televíziu - vyčleniť na kampaň pred referendom po desať hodín vysielacieho času a oznámiť vymedzenie vysielacieho času politickým stranám a politickým hnutiam - boli splnené nasledovne.

Ústredný riaditeľ Slovenského rozhlasu vydal Smernicu pre vysielanie kampane pred referendom s pokynmi na realizáciu kampane v tomto médiu, s údajmi o technickom zabezpečení vysielania kampane, s návrhom zmluvy o zabezpečení kampane vo vysielaní v rozhlase. Smernica obsahovala tiež práva a povinnosti zmluvných strán, časové rozdelenie vysielania kampane a cenník poskytovaných služieb. Zo strany účastníkov, zástupcov politických strán a politických hnutí, neboli vznesené žiadne pripomienky k pripravenosti a kvalite odvysielaného programu. 

6

Vysielanie Slovenskej televízie počas kampane pred referendom sa realizovalo v zmysle Rozhodnutia ústredného riaditeľa Slovenskej televízie a Smernice pre vysielanie kampane pred referendom, ktorá upravila vzťahy, podmienky a rozsah vysielania pre politické strany  a hnutia  zastúpené  v Národnej  rade  Slovenskej  republiky.   Zástupcovia  Slovenskej 
televízie na spoločných stretnutiach so zástupcami parlamentných strán prerokovali spôsob vysielania, jednotlivé relácie a časy vysielania, vyriešili pripomienky k relácii “Referendum 2000” a problematiku ohľadne referendového spotu, ktorý predložila Slovenská národná strana. Za účasti notárky bolo vyžrebované poradie vysielania referendových spotov a poradie vystúpenia zástupcov parlamentných strán. V reláciách “Referendum 2000” bolo odvysielaných 180 minút čistého času, v relácii “Okrúhly stôl – Referendum 2000” bolo odvysielaných celkom 420 minút programu, čo znamená, že celkom Slovenská televízia odvysielala 600 minút, t.j. 10 hodín programu pre všetky parlamentné strany. Uvedený vysielací čas bol pre politické strany  a hnutia rozdelený rovnakým dielom.

	Ministerstvo vnútra a štatistický úrad po dohode s ministerstvom financií vypracovali a vydali “Metodický postup na financovanie výdavkov spojených s prípravou, vykonaním a zisťovaním výsledkov referenda v roku 2000”. Metodický postup bol daný k dispozícii okresným úradom a pre ich príslušných pracovníkov bolo v uvedenej veci vykonané odborné školenie.

	Ministerstvo vnútra, štatistický úrad,  ministerstvo dopravy, pôšt a telekomunikácií v spolupráci so  Slovenskými telekomunikáciami, a.s. vypracovali za účelom operatívneho spojenia orgánov pre referendum, a to ústrednej komisie, okresných a okrskových komisií pre referendum, “Jednotný systém telekomunikačného spojenia orgánov pre referendum”. Systém bol rozpracovaný v súlade so stanovenými zásadami s údajmi o zriadených telefónnych a telefaxových staniciach referendových komisií. Zvýšenie ochrany všetkých dôležitých telekomunikačných objektov a zariadení proti ich úmyselnému poškodeniu bolo zabezpečené Príkazom ministra dopravy, pôšt a telekomunikácií, ktorým nariadil uvedenie telekomunikačnej siete v čase konania referenda do druhého stupňa zvýšenej pohotovosti. Kvalita telekomunikačného spojenia bola zabezpečená na požadovanej úrovni. 

7
Vytvorenie podmienok na zabezpečenie hlasovania v referende vojakom Železničného vojska zabezpečil a usmernil svojím rozkazom minister dopravy, pôšt a telekomunikácií. Úlohy vyplývajúce ministerstvu dopravy, pôšt a telekomunikácií z organizačno-technického zabezpečenia referenda po štátnej línii boli splnené v plnom rozsahu v určených lehotách. 

	Vládou schválené organizačno-technické zabezpečenie referenda po štátnej línii ukladalo úlohy aj okresným úradom. V súlade s ním vydali organizačno-technické zabezpečenie referenda po línii okresných a obecných úradov. Prednostovia okresných úradov v stanovenej lehote zvolali prvé zasadnutia okresných komisií pre referendum a  zabezpečili materiálne  podmienky pre ich činnosť. V prípadoch, že okresná komisia nebola utvorená zákonom stanoveným spôsobom, vymenovali prednostovia okresných úradov jej zostávajúcich členov. Prednostovia okresných úradov plnili tiež funkciu podpredsedu okresnej komisie pre referendum a  nimi určení pracovníci zabezpečovali plnenie úloh organizačného a administratívneho charakteru. Okresné úrady prevzali do úschovy písomné doklady z činnosti okresných komisií pre referendum. Všetky úlohy, ktorými boli pri príprave a vykonaní referenda poverené okresné úrady boli v plnom rozsahu splnené.

Významnou mierou sa na príprave a vykonaní referenda podieľali obce a mestá plnením nasledovných úloh. Starostovia obcí určili okrsky a v každom miestnosť na hlasovanie. Celkom bolo pre referendum utvorených 4 932 okrskov. Obce ďalej vyhotovili zoznamy oprávnených osôb na hlasovanie v referende (celkom zapísaných 4 085 172 oprávnených občanov), vydávali hlasovacie preukazy oprávneným občanom, ktorí nemohli hlasovať v okrsku, v ktorom boli zapísaní do zoznamu a viedli evidenciu o ich vydaní. 

Ďalšou úlohou obcí bolo informovať oprávnených občanov o čase a mieste konania referenda. Podľa platnej právnej úpravy mali obce povinnosť o vytvorených okrskoch, o miestnostiach na hlasovanie a  o  čase hlasovania oboznámiť oprávnených občanov spôsobom v mieste obvyklým. Obce túto úlohu splnili vyložením oznámení o čase a mieste konania referenda na úradných tabuliach. Napriek tomu sa mnohí občania v dňoch pred konaním  referenda obracali  telefonicky  na ministerstvo  vnútra a v deň konania referenda aj 
na ústrednú komisiu pre referendum s tým, že nie sú dostatočne informovaní o mieste konania referenda v dôsledku toho, že si obce túto úlohu náležite nesplnili. Určitá miera neinformovanosti   vznikla  z  dôvodu,   že   občania – voliči    nevenovali  náležitú pozornosť 

8
oznámeniam obcí na úradných tabuliach, nakoľko očakávali, že predmetná informácia im bude doručená priamo na meno, tak ako to zabezpečuje právna úprava volieb do Národnej rady Slovenskej republiky, alebo volieb do orgánov samosprávy obcí. Vychádzajúc z tejto skúsenosti bude žiaduce zvážiť v tejto veci zmenu právnej úpravy. 

Starostovia obcí v stanovenej lehote zvolali prvé zasadnutie okrskových komisií pre referendum, zabezpečili podmienky pre ich činnosť, vymenovali zostávajúcich členov komisie ak   neboli   utvorené  zákonom  ustanoveným  spôsobom, zabezpečili, aby boli v deň 
konania referenda všetkým okrskovým komisiám doručené hlasovacie lístky a určili pracovníkov pre organizačné a administratívne práce. Obce prevzali od okrskových komisií pre referendum do úschovy zapečatené odovzdané hlasovacie lístky, zoznamy na hlasovanie a  ostatné doklady o hlasovaní v referende.  

II

	Prvé zasadnutie Ústrednej komisie pre referendum Slovenskej republiky, ktoré zvolal minister vnútra 10. októbra 2000, sa uskutočnilo v lehote, ktorú určil prezident republiky v rozhodnutí o vyhlásení referenda. Tvorili ju zástupcovia politických strán a politických hnutí zastúpených v Národnej rade Slovenskej republiky. Išlo o zástupcov 
Hnutia za demokratické Slovensko  - JUDr. Miloslava Čutková,
Slovenskej národnej strany – RNDr. Miroslav Rybanský,
Slovenskej demokratickej koalície – Ing. Pavol Baxa,
Strany demokratickej ľavice – JUDr. Michal Benčík CSc.,
Strany maďarskej koalície –  Juraj Hrabko,
- Magyar Koalíció Pártja
 Strany občianskeho porozumenia – JUDr. Vladimír Holán.

	Po úvodnom vystúpení ministra vnútra podpísali členovia ústrednej komisie pre referendum zákonom predpísaný sľub a ujali sa svojej funkcie.

	Žrebovanie predsedu a prvého podpredsedu ústrednej komisie pre referendum riadil najstarší člen komisie JUDr. Michal Benčík CSc.

	Za predsedkyňu ústrednej komisie pre referendum bola žrebom určená                 JUDr. Miloslava Čutková a  za prvého podpredsedu RNDr. Miroslav Rybanský.  Podpredsedami  komisie zo zákona boli minister vnútra Ing. Ladislav Pittner CSc.  a predseda štatistického úradu RNDr. Peter Mach, ktorí tiež zložili zákonom predpísaný sľub. 
9
	Ústredná komisia pre referendum zasadala od 10. októbra 2000 do 12. novembra 2000 osemkrát. V deň konania referenda 11. novembra zasadala komisia nepretržite.

	Na svojich zasadnutiach bola ústredná komisia pre referendum priebežne informovaná o plnení jednotlivých úloh, ktoré vyplývali príslušným subjektom z organizačno-technického zabezpečenia referenda. Predložené informácie zo strany ministerstva vnútra, štatistického úradu, zástupcov ďalších rezortov, zástupcov Slovenského rozhlasu a Slovenskej televízie vzali členovia komisie po diskusii a výmene názorov na vedomie. 

	Na základe žiadosti splnomocnenca na ochranu osobných údajov v informačných systémoch ohľadne vyloženia zoznamov oprávnených osôb na hlasovanie v referende prijala ústredná komisia pre referendum uznesenie, ktorým vyzvala obce, mestá a mestské časti zostavujúce zoznamy, aby tieto vzhľadom na skutočnosť, že obsahujú údaje podliehajúce ochrane podľa   § 37 zákona č. 52/1998 Z.z. o ochrane osobných údajov, nezverejňovali na verejne prístupných miestach.

	Osobitné uznesenie prijala ústredná komisia pre referendum k predloženým žiadostiam na povolenie prítomnosti iných osôb v miestnosti na hlasovanie pri sčítaní hlasov okrskovou komisiou pre referendum. Nakoľko zákon o spôsobe vykonania referenda túto problematiku neupravuje, odporučila ústredná komisia pre referendum predsedom okrskových komisií umožniť prítomnosť iných osôb (pozorovateľov) v miestnosti na hlasovanie pri sčítaní hlasov, avšak s prihliadnutím na plynulé plnenie úloh komisie. 

	Ústrednej komisii pre referendum bolo zaslaných celkom 13 písomných sťažností, písomné žiadosti o usmernenie k utvoreniu komisií pre referendum nižších stupňov, k určeniu ich predsedu, k  utvoreniu osobitných okrskov v zdravotníckych zariadeniach a k zaujatiu stanoviska k problematike kampane pred referendom. Z celkového počtu písomných sťažností sa štyri týkali nedostatočnej informovanosti o mieste konania referenda, v ktorých ústredná komisia nezistila porušenie zákona. Porušenie zákona nebolo zistené ani v ďalších siedmich prípadoch a v dvoch prípadoch  nebola komisia kompetentná sťažnosť riešiť. Prijaté uznesenia ústrednej komisie boli oznámené sťažovateľom a v príslušných veciach žiadateľom o odborné usmernenie.

10
	Členovia ústrednej komisie pre referendum všetky predložené zápisnice okresných komisií preskúmali a prevzali. Na ich základe bola vyhotovená zápisnica ústrednej komisie pre referendum, ktorú  12.  novembra  2000   všetci členovia komisie schválili a po podpísaní bezodkladne odovzdali  predsedovi Národnej rady Slovenskej republiky. Po odovzdaní  zápisnice  zverejnila  ústredná   komisia pre referendum výsledky  hlasovania v referende prostredníctvom Tlačovej agentúry Slovenskej republiky. Dokumentácia z činnosti ústrednej komisie pre referendum bola odovzdaná do úschovy ministerstvu vnútra. Pred ukončením  činnosti ústrednej komisie pre referendum jej predsedníčka, vo svojom záverečnom vystúpení uviedla, že referendum bolo vykonané v súlade s platnou právnou úpravou. Za zodpovedné splnenie úloh spojených s prípravou referenda vyslovila poďakovanie ministerstvu vnútra, osobitne  tým jeho pracovníkom, ktorí poskytovali ústrednej komisii pre referendum počas jej činnosti odbornú, administratívnu a technickú pomoc,  ďalej štatistickému úradu, ďalším ústredným orgánom štátnej správy, orgánom miestnej štátnej správy, mestám a obciam. Za dobre odvedenú prácu vyslovila tiež poďakovanie všetkým členom okrskových a okresných  komisií pre referendum a za kolegiálnu spoluprácu členom ústrednej komisie pre referendum.

III

Na prípravu, vykonanie a zistenie výsledkov hlasovania v referende boli uvoľnené z kapitoly Všeobecná pokladničná správa finančné prostriedky štátneho rozpočtu v predpokladanej výške 149 920 tis. Sk, z toho pre Ministerstvo vnútra Slovenskej republiky 129 844 tis. Sk, pre Štatistický úrad Slovenskej republiky 19 600 tis. Sk, pre Slovenský rozhlas 123 tis. Sk a pre Slovenskú televíziu 353 tis. Sk.

	Ministerstvo vnútra z účelovo poukázaných finančných prostriedkov štátneho rozpočtu vedených na účte cudzích prostriedkov poukázalo okresným úradom, obciam a mestám  preddavky v celkovej výške 49 388 tis. Sk. Z uvedených finančných prostriedkov okresné úrady a obce uhrádzali najmä výdavky na činnosť okrskových a okresných komisií pre referendum na nevyhnutné opravy technických zariadení, na úpravy miestností určených na hlasovanie, na cestovné náhrady členom okresných a okrskových komisií pre referendum a členom  servisných skupín okresných úradov, na občerstvenie a stravovanie, na prevádzku motorových vozidiel, na náhrady mzdy zamestnávateľom, na dopravu a  prepravu tlačovín, na odmeny za organizačné, administratívne a pomocné práce, na úhradu poistného zdravotným poisťovniam a pod.
11
Ministerstvo vnútra  uhrádzalo výdavky na tlač hlasovacích lístkov, hlasovacích preukazov, metodických a informačných materiálov a ich distribúciu, vybavenie miestností na hlasovanie,  na služby spojov, na ochranu miestností príslušníkmi polície, na výdavky Väzenskej a justičnej stráže Slovenskej republiky, na výdavky ústrednej komisie pre referendum a servisných skupín, napr. cestovné náhrady, náhrady mzdy a  odmeny, občerstvenie, prevádzku motorových vozidiel, školenia, poistné a pod.
  
Výška výdavkov na prípravu, vykonanie a  zisťovanie výsledkov hlasovania v referende vynaložených ministerstvom vnútra, okresnými úradmi, obcami a mestami predstavuje sumu  64 281 tis. Sk, z toho na mzdy, platy, služobné príjmy a ostatné osobné vyrovnania 10 298 tis. Sk, na poistné a  príspevok zamestnávateľa do poisťovní a Národného úradu práce  3 696 tis. Sk  a  na tovary a ďalšie služby  50 287 tis. Sk.

	Štatistický úrad  vynaložil na zabezpečenie úloh spojených s prípravou, vykonaním a  zisťovaním výsledkov hlasovania v referende v jeho pôsobnosti finančné prostriedky v súlade s  metodickým postupom, najmä na vybavenie odborných sumarizačných útvarov ústrednej komisie a okresných komisií pre referendum, obstaranie materiálu, náhradných dielov, služby dodávateľských organizácií zabezpečujúcich programové vybavenie na spracovanie výsledkov hlasovania v referende a ich prezentáciu a materiálne vybavenie k výpočtovej a reprografickej technike, cestovné náhrady, občerstvenie, odmeny zamestnancom sumarizačných útvarov, poistné, školenia a pod.

	Celková výška výdavkov vynaložených Štatistickým úradom Slovenskej republiky predstavuje sumu 19 068 tis. Sk bežných výdavkov, z toho na mzdy, platy, služobné príjmy a ostatné osobné vyrovnania  8 212 tis. Sk, poistné a príspevok zamestnávateľa do poisťovní a Národného úradu práce  2 819 tis. Sk a na tovary a ďalšie služby  8 037 tis. Sk.

	 Okrem finančných prostriedkov, ktoré boli poukázané ministerstvu vnútra a  štatistickému úradu, na zabezpečenie úloh  spojených s kampaňou pred referendom povolilo ministerstvo financií Slovenskému rozhlasu prekročiť bežné transfery vo výške 123 tis. Sk a Slovenskej televízii vo výške 353 tis. Sk na úhradu za používanie telekomunikačného zariadenia v rozsahu 10 hodín vysielacieho času. Vyúčtovanie použitia týchto finančných prostriedkov bude vykonané pri zúčtovaní finančných vzťahov so štátnym rozpočtom Slovenskej republiky za rok 2000. 
12
	Celková výška výdavkov vynaložených na prípravu, vykonanie a  zisťovanie výsledkov hlasovania v referende predstavuje sumu 83 825 tis. Sk, z toho na mzdy, platy, služobné príjmy a ostatné osobné vyrovnania 18 510 tis. Sk, poistné a príspevok zamestnávateľa do poisťovní a Národného úradu práce 6 515 tis. Sk, tovary a ďalšie služby 58 324 tis. Sk a bežné transfery sumu 476 tis. Sk. Zostatok nevyčerpaných finančných prostriedkov je 66 095 tis. Sk, z toho ministerstvo vnútra 65 563 tis. Sk a štatistický úrad     532 tis. Sk.
	
	Výdavky na referendum boli ministerstvom vnútra, štatistickým úradom, okresnými úradmi, obcami a mestami realizované v súlade so zásadami prísnej účelovosti a maximálnej hospodárnosti, len na určený rozsah (napr. vybavenie miestnosti na hlasovanie maximálne do výšky 3 000,- Sk na jeden okrsok) a druhy výdavkov stanovené v metodickom postupe. Dodržanie uvedených zásad podstatne ovplyvnilo výšku vynaložených výdavkov oproti predpokladaným výdavkom potrebných na materiálno-technické a personálne zabezpečenie prípravy, vykonania a zisťovania výsledkov hlasovania v  referende, najmä výdavkov, ktoré z prostriedkov štátneho rozpočtu uvoľnených na tento účel uhrádzalo ministerstvo vnútra. 

	Vzhľadom na uvedené sa navrhuje, aby časť nevyčerpaných prostriedkov ministerstva vnútra vo výške 55 000 tis. Sk bola použitá na zabezpečenie niektorých dlhodobo rozpočtovo nepokrytých potrieb krajských úradov,  okresných úradov a ministerstva vnútra.

	Finančné prostriedky sa navrhujú použiť najmä na zabezpečenie výpočtovej techniky a programového vybavenia pre odbory sociálnych vecí a matričné úrady okresných úradov, nevyhnutnú obnovu fyzicky a morálne zastaralej výpočtovej techniky a systémového softvéru pre ministerstvo vnútra, čiastočnú úhradu zmluvných záväzkov spoločnostiam Telenor Slovakia, s.r.o. a ICL Slovakia, s.r.o. a na zabezpečenie opatrení, ktoré je nutné vykonať v súvislosti s prípravou presunu niektorých správnych agend z pôsobnosti Policajného zboru na orgány miestnej štátnej správy.

	Použitie uvedených prostriedkov na navrhované účely umožní aspoň čiastočne riešiť nedostatok finančných prostriedkov na úsekoch, ktoré v podstatnej miere ovplyvňujú výkon úloh   v  podmienkach   okresných  úradov,  vytvorí  sa  pre  okresné  úrady  väčší  priestor  na 

13

zabezpečenie plnenia úloh vyplývajúcich z uznesení vlády, ktorými sa ukladá prednostom krajských úradov zvyšovať kvalitu výpočtovej techniky, jej využiteľnosť a zavádzanie automatizovaného systému spracovania údajov na všetkých úsekoch štátnej správy. Zároveň sa vytvoria i predpoklady na operatívnejšie zabezpečenie volieb v budúcich obdobiach a súčasne to ovplyvní i potrebu finančných prostriedkov na ich zabezpečenie.

	Návrh na rozdelenie časti nevyčerpaných finančných prostriedkov na výdavkové tituly pripraví ministerstvo vnútra v spolupráci s krajskými úradmi a predloží na odsúhlasenie ministerstvu financií. 

	Podrobné vyúčtovanie výdavkov vynaložených na referendum podľa odvetvového a ekonomického členenia platnej rozpočtovej klasifikácie predloží Ministerstvo vnútra Slovenskej republiky a Štatistický úrad Slovenskej republiky Ministerstvu financií Slovenskej republiky podľa čl. 4 ods. 1 písm. d) Metodického postupu na financovanie výdavkov spojených s prípravou, vykonaním a zisťovaním výsledkov referenda. Uvedené subjekty zabezpečia zúčtovanie poskytnutých prostriedkov so štátnym rozpočtom Slovenskej republiky do 10 dní po schválení predloženej záverečnej správy. 

14